આ અહેવાલના મુખ્ય મુદ્દાઓની ઝલક લઈએ. સમાંતર ચૂંટણીઓથી લોકોના નાણાંની બચત થશે, વહીવટી તંત્ર અને સલામતી દળો પરનો બોજો ઘટશે, સરકારી નીતિઓનો અમલ બહેતર રીતે થઈ શકશે, તેમજ વહીવટી તંત્ર ચૂંટણીલક્ષીને બદલે વિકાસલક્ષી કાર્યોમાં કામ લાગી શકશે. આ પ્રાથમિક બાબતો છે. 2019માં યોજાનારી લોકસભાની ચૂંટણીમાં આનો અમલ અંશત: થઈ શકે એમ છે. 2021ની વિધાનસભાની ચૂંટણીને સમાંતરે યોજવી અવ્યવહારુ હોવાનું આયોગે જણાવ્યું છે. એક વિકલ્પ તરીકે તેણે પાંચ વર્ષના ગાળામાં બે વખત ચૂંટણીઓનું સૂચન પણ કર્યું છે. બીજી પણ મહત્ત્વની બાબતો છે, જે રાજ્યવાર ચૂંટણીઓ આવવાની છે તેને અનુલક્ષીને છે. આ આખી બાબતમાં આનંદ થાય એવી બાબત કાનૂન આયોગની પુખ્ત ભૂમિકાની છે. લોકશાહીના સિધ્ધાંતોને વરેલી એક સંસ્થાએ કેવી પરિપક્વ રીતે નિર્ણય લેવો જોઈએ તેનો આ નમૂનો છે. આપણી લોકશાહીમાં હવે શાસકોનું જે રીતનું વલણ જોવા મળી રહ્યું છે તેમાં તેમના દ્વારા કરાતા લોકશાહી અભિગમની વાતને પણ શંકાની નજરે જોવી પડે એવી સ્થિતિ છે. ‘સિઝરની પત્ની સુધ્ધાં શંકાથી પર હોવી જોઈએ’ જેવો રૂઢિપ્રયોગ અંગ્રેજીમાં છે, જે સામ્રાજ્યશાહી રાજ્યવ્યવસ્થાના ગાળામાં પ્રચલિત બનેલો. એ સૂચવે છે કે કોઈ પણ જાહેર વ્યક્તિ શંકાથી પર હોવી જોઈએ. લોકશાહી રાજ્યવ્યવસ્થામાં તો એ વધુ અસરકારક રીતે લાગુ પડે છે. આવા સંજોગોમાં કાનૂન આયોગની આ પ્રકારની ભૂમિકા અગત્યની બની રહે છે, કેમ કે, કોઈ શાસક ભલે પોતાના લાંબા યા ટૂંકા ગાળાના લાભ માટે આનું સૂચન કરતો હોય, છેવટે આ પ્રથા અસ્તિત્વમાં રહેવાની છે. શાસક તો પાંચ કે દસ વરસે બદલાતા રહેવાના.